Meediapädevuse nädal – Propastop
21.03.2019
18. märtsil algas üleuuroopaline meediapädevuse nädal, mille Eesti juhtmõte on „Enne mõtlen, siis jagan“.
Inimeste teadlikkuse tõsmisele ja meediaalasele harimisele suunatud aktsioon toimub esimest korda ning Eestis on selle korraldajaks Haridus- ja Teadusministeerium, koos partnerorganisatsioonidega.
Aktsiooni keskmesse on tõstetud Neeme Raua lühikeste videoloengute sari, millest igal nädalapäeval ilmub üks õpetlik videoklipp.
Sarja esimene video keskendus meedia eri tüüpidele ning nende omadustele. Neeme Raud seletab klipis lahti meedia formaadid ning nende mõju sisule.
Teine video käsitles valeuudist, peatudes vale juhuslikul ja teadlikul levitamisel ning naljauudise eriformaadil.
Kolmas video keskendus pildi kaudu inimeste mõjutamisele. Raud räägib videos meemidest, influenceritest, aga ka tahtlikult võltsitud piltide kasutamisest inimeste mõjutamisel.
Videod on leitavad Haridus- ja Teadusministeeriumi Facebooki ja Youtube kontodelt.
Propastopi toimetus kiidab algatust ja hoiab pöialt, et ettevõtmisest saaks traditsioon ning inimeste meediateadlikuse tõstmine muutuks prioriteediks.